ตลาดเปลี่ยนเบี้ยรับปีแรกวูบ
สมาคมประกันชีวิตไทยรับสภาพ ปี 2559 เบี้ยปีแรกทั้งระบบลดลงเป็นครั้งแรก สาเหตุตลาดเปลี่ยน
27 มิ.ย. 2559

สมาคมประกันชีวิตไทยรับสภาพ ปี 2559 เบี้ยปีแรกทั้งระบบลดลงเป็นครั้งแรก สาเหตุตลาดเปลี่ยน
นายสาระ ล่ำซำ นายกสมาคมประกันชีวิตไทย เปิดเผยว่า ปี 2559 ถือเป็นปีแรกที่เบี้ยประกันรับปีแรก (First Year Premium) ของธุรกิจประกันชีวิตลดลง เพราะบริษัทประกันชีวิตมีการปรับเปลี่ยนสินค้า เพื่อให้ตอบสนองความต้องการของลูกค้าที่สนใจหันมาดูแลสุขภาพและความคุ้มครอง จึงหันมาซื้อประกันชีวิตที่คุ้มครองระยะยาวและความคุ้มครองด้านสุขภาพมากขึ้น จากเดิมเป็นการซื้อประกันชีวิตแบบออมอย่างเดียว
อย่างไรก็ตาม ในส่วนของเบี้ยประกันรับรวมยังมีการเติบโตดีมาก โดย 4 เดือนแรกของปีนี้เพิ่มขึ้น 6% และขณะที่เบี้ยประกันภัยปีแรกในปีนี้จะเติบโตลดลง ซึ่งสมาคมประกันชีวิตไทยรายงานว่าเบี้ยปีแรกมียอด 1.37 หมื่นล้านบาท เพิ่มขึ้น 2% เทียบกับช่วงเดียวกันของปีก่อนที่เพิ่มขึ้น 4%
นายสาระ กล่าวว่า มั่นใจว่าโอกาสในการเติบโตของธุรกิจประกันชีวิตไทยยังดีมาก เห็นได้จากสัดส่วนของคนไทยที่มีประกันชีวิตเพียง 39% ของประชากรทั้งหมด ซึ่งมีสัดส่วนในการขับเคลื่อนมูลค่าผลิตภัณฑ์มวลรวมในประเทศ หรือจีดีพี อยู่ที่ 4%
“วันนี้คนไทยให้ความสำคัญกับการใช้ประกันชีวิตเข้าไปบริหารความเสี่ยงในชีวิตมากขึ้น โอกาสที่จะเติบโตจึงดีมาก” นายสาระ กล่าว
นอกจากนี้ ช่องทางการขายประกันชีวิตนั้น การขายผ่านช่องทางตัวแทนยังคงเป็นเส้นเลือดหลักของธุรกิจประกันชีวิตต่อไป แม้ว่าจะมีช่องทางขายอื่นเพิ่มเข้ามา โดยเฉพาะช่องทางขายผ่านดิจิทัลที่ทำให้ตลาดเปลี่ยนไป ลูกค้าสามารถสรรหาผลิตภัณฑ์ประกันชีวิตต่างๆ ผ่านออนไลน์ ซึ่งเป็นประสบการณ์ใหม่ของผู้บริโภคที่ตัวแทนประกันชีวิตและบริษัทประกันชีวิตก็ต้องปรับองค์ความรู้ให้ทัน ในการนำเครื่องมือใหม่ๆ เข้ามาใช้ ในการให้บริการสอดคล้องกับพฤติกรรมของผู้บริโภค ภายใต้คุณธรรม จริยธรรม และคุณภาพที่ดี